Glenn Greenwald
Glenn Edward Greenwald (New York, 6. 3. 1967. – ), američki pravnik, novinar, politički komentator, autor i aktivist.

Biografija 
Greenwald je rođen 1967. u New Yorku kao sin Daniela i Arlene Greenwald, a odrastao je u floridskom Lauderdale Lakesu gdje mu se porodica preselila nedugo nakon njegovog rođenja. Nakon završene srednje škole upisao je studij filozofije na Univerzitetu George Washington u Washingtonu i 1990. stekao je titulu prvostupnika (B.A.). Studiranje je nastavio na Univerzitetu New York gdje 1994. stječe doktorat pravnih nauka (J.D.).

Novinarsku karijeru započeo je u oktobru 2005. pišući blog Unclaimed Territory na kojem se fokusirao na skandale CIA-e i NSA-e, poput Plamegatea. Od 2007. do 2012. pisao je kolumne za Salon u kojima se bavio političkim i pravnim temama, a od augusta 2012. do oktobra 2013. radio je za Guardian US. Istovremeno je povremeno pisao i za druge novine i časopise kao što su The Guardian, The New York Times, the Los Angeles Times, The American Conservative, The National Interest i In These Times. U februaru 2014. zajedno s Laurom Poitras i Jeremyjem Scahillom osnovao je online novine The Intercept. Čest je govornik na brojnim televizijskim i radijskim programima odnosno univerzitetskim kampusima, uključujući Univerzitet Harvard, Univerzitet Yale, Univerzitet u Pennsylvaniji, Univerzitet Brown, Kalifornijski univerzitet u Los Angelesu, Univerzitet u Wisconsinu i Univerzitet u Marylandu.

Greenwald je za novinarski rad dobio višestruke nagrade i priznanja. Godine 2009. dobio je Nagradu Izzy za nezavisno novinarstvo, a godinu kasnije i Nagradu online novinarstva za najbolji komentar. Časopis Foreign Policy proglasio ga je jednim od 100 najutjecajnijih mislilaca u 2013. godini. Četiri od pet knjiga koje je objavio našle su se na listi bestselera New York Timesa. Široj javnosti postao je poznat u junu 2013. kada je na The Guardianu publicirao prvu seriju izvješća o američkom i britanskom programu globalnog prisluškivanja, na temelju povjerljivih dokumenata objavljenih od strane Edwarda Snowdena. Zajedno s ostalima koji su radili na ovoj seriji, Greenwald je 2014. dobio Pulitzerovu nagradu za javnu službu. Ostale nagrade koje je primio 2013. uključuju Nagradu George Polk za istraživačko novinarstvo, drugu Nagradu online novinarstva, brazilsku Nagradu Esso (prvi strani dobitnik), argentinsku Nagradu za slobodu izražavanja od magazina Perfil, te Nagradu EFF Pioneer. Njegov rad na dokumentima Nacionalne sigurosne agencije (NSA) postao je podlogom za dokumentarac Citizenfour koji je 2014. osvojio Oscara za najbolji dokumentarni film. Greenwald se pojavio na ceremoniji dodjele i preuzeo je Oscara zajedno s režiserkom Laurom Poitras.

Greenwald živi u gradu Rio de Janeiru u Brazilu zajedno sa svojim partnerom Davidom Michaelom Mirandom. Kao razloge preseljenja 2011. naveo je tadašnji savezni zakon o obrani braka (poništen od strane Vrhovnog suda dvije godine kasnije) koji je sprečavao njegovog partnera u dobivanju vize za boravak u SAD-u.

Opus 
 How Would a Patriot Act? Defending American Values from a President Run Amok, San Francisco: Working Assets, 2006, 
 A Tragic Legacy: How a Good vs. Evil Mentality Destroyed the Bush Presidency, New York: Crown, 2007, 
 Great American Hypocrites: Toppling the Big Myths of Republican Politics, New York: Random House, 2008, 
 With Liberty and Justice for Some: How the Law Is Used to Destroy Equality and Protect the Powerful, New York: Metropolitan Books, 2011, 
 No Place to Hide: Edward Snowden, the NSA, and the U.S. Surveillance State, New York: Metropolitan Books, 2014,

Nagrade 
 2009: Nagrada Izzy za nezavisno novinarstvo
 2010: Nagrada online novinarstva za najbolji komentar
 2013: Nagrada EFF Pioneer za pokrivanje globalne afere prisluškivanja
 2013: Nagrada George Polk
 2014: Nagrada Geschwister Scholl za knjigu No Place to Hide
 2015: Nagrada Siebenpfeiffer

Izvori

Vanjske veze 

 Službene stranice Glenna Greenwalda 
 The Intercept, Greenwaldove online novine 
 "Glenn Greenwald", kolumne na The Guardianu 
 "Glenn Greenwald", kolumne na Salonu 
 Unclaimed Territory, objave na Blogspotu 
 Glenn Greenwald, pojavljivanja na Democracy Now! 
  
 

Američki politički pisci
Američki politički komentatori
Američki novinari
Američki pravnici
Američki aktivisti
Američki Jevreji
Gej pisci
LGBT novinari i novinarke
Authority control